**Ravijärjekorra pidamise reeglid**

Eesti Tervisekassa ravikindlustatud isikud registreeritakse ravijärjekorda vastavalt sotsiaalministri 27.12.2018 määrusele nr 73 „Tervishoiuteenuste kättesaadavuse ja ravijärjekorra pidamise nõuded“.

Ravijärjekorda peetakse asutuse siseselt.

**Ambulatoorse vastuvõtu ravijärjekord**

Ravijärjekorda registreerib end patsient või tema esindaja.

**Ravijärjekorda saab registreerida:**

* telefoni teel (füsioterapeut, taastusarst)
* online broneering

Kui patsient registreeritakse ravijärjekorda telefoni teel, täpsustab spetsialist pöördumise põhjuse ja teeb selle põhjal otsuse, kui kiiresti patsient vastuvõtule peaks jõudma.

Kui patsient registreerib ennast online broneeringu kaudu, võtab spetsialist temaga ühendust telefoni või e-kirja teel ning täpsustab ravile pöördumise tingimused ja võimalused.

Registreerimine toimub esimesele võimalikule vastuvõtuajale. Erandiks on patsiendi enda soov tulla hilisemal ajal.

**Saatekirja alusel ravijärjekorda registreerimisel töödeldakse järgmisi andmeid:**

* patsiendi isikuandmed (ees- ja perekonnanimi, isikukood või muu identifitseeriv tunnus);
* patsiendi kontaktandmed (aadress, telefon, e-posti aadress);
* saatekirja kinnitanud tervishoiutöötaja andmed (ees- ja perekonnanimi, registrikood, telefon, e-posti aadress);
* saatekirja kinnitanud asutuse andmed (nimi, registrikood, aadress, telefon, e-postiaadress);
* teenuse nimetus, millele patsient on suunatud;
* saatekirjal olev prioriteetsuse kood;
* suunamise eesmärk või soovitused registreerimiseks;
* asutuse ja tervishoiutöötaja andmed kuhu ja kelle juurde patsient suunati (nimi, registrikood, aadress, telefon, e-posti aadress, tegevuskoht, tervishoiutöötaja ees- ja perekonnanimi ning võimaluse korral registrikood)
* osutatava teenuse aeg (päev, kuu, aasta, kellaaeg);
* muud saatekirja tehnilised andmed (unikaalne kood, koostamise aeg või kehtivuseajavahemik).

**Saatekirjata ravijärjekorda registreerimisel töödeldakse järgmisi andmeid:**

* patsiendi isikuandmed (ees- ja perekonnanimi, isikukood või muu identifitseeriv tunnus);
* patsiendi kontaktandmed (aadress, telefon, e-posti aadress);
* teenuse nimetus, millele patsient soovib registreeruda;
* kaebuse kirjeldus;
* ravijärjekorra alusel teenust osutava tervishoiu spetsialisti (ees- ja perekonnanimi ja isikukood)
* ravijärjekorra alusel teenuse osutamise asukoha andmed (aadress, kabineti number või muu asukoha täpsustus);
* ravijärjekorra alusel teenust osutava tervishoiuteenuse osutaja asutuse kontaktandmed (aadress, telefon, e-posti aadress);
* osutatava teenuse aeg (päev, kuu, aasta, kellaaeg).

**Ravijärjekorra muutmine patsiendist tulenevatel põhjustel**

Patsient teavitab tervishoiuteenuse osutajat võimalikult kiiresti telefoni või e-posti teel (teenuse tegija telefon või e-post).

**Ravijärjekorra muutmine teenuseosutajast tulenevatel põhjustel**

* Kui teenuseosutaja teeb ravijärjekorras muudatuse (näiteks tervishoiu spetsialisti haigestumise tõttu) siis võetakse patsiendiga ühendust esimesel võimalusel ning registreeritakse uus aeg.
* Muutmisest teavitatakse patsienti tema poolt avaldatud kontaktandmetel, kas telefoni või e-posti teel.